b"\n_START_ARTICLE_\nS\xc3\xb3fia Koval\xc3\xa9vskaia\n_START_SECTION_\nBiografia\n_START_PARAGRAPH_\nVa viure la seva infantesa a Palibino (Bielor\xc3\xbassia). A m\xc3\xa9s de la seva germana, dos dels seus oncles van influir notablement en la seva vida. Un d'ells, un aut\xc3\xa8ntic amant de la lectura, encara que no era matem\xc3\xa0tic l'apassionava aquesta ci\xc3\xa8ncia; el seu altre oncle li ensenyava ci\xc3\xa8ncies i biologia. Als tretze anys va comen\xc3\xa7ar a mostrar molt bones qualitats per a l'\xc3\xa0lgebra per\xc3\xb2 el seu pare, a qui li horroritzaven les dones s\xc3\xa0vies, va decidir frenar els estudis de la seva filla. Aix\xc3\xad i tot S\xc3\xb3fia va seguir estudiant pel seu compte amb llibres d'\xc3\xa0lgebra, en part prestats per un ve\xc3\xad f\xc3\xadsic, i all\xc3\xb2 que mai no havia estudiat ho va anar deduint a poc a poc. Els anys de la seva adolesc\xc3\xa8ncia van ser anys de rebel\xc2\xb7lia, l'\xc3\xa8poca de les grans revolucions i manifestacions del segle XIX en les quals el socialisme feminista anava guanyant terreny._NEWLINE_Fins llavors a les dones se'ls impedia l'acc\xc3\xa9s a la universitat, per la qual cosa es contreien matrimonis de conveni\xc3\xa8ncia. Aix\xc3\xb2 \xc3\xa9s el que va fer S\xc3\xb3fia per escapar del control patern i poder estudiar. Aix\xc3\xad es va casar amb Vlad\xc3\xadmir Kovalevski i va marxar a Heidelberg, on tampoc no la van deixar accedir a la universitat excepte com a oient. Aviat va atreure l'atenci\xc3\xb3 dels professors que la van recomanar per a la Universitat de Berl\xc3\xadn, on era professor Karl Weierstrass, considerat el millor matem\xc3\xa0tic de l'\xc3\xa8poca. All\xc3\xa0 tampoc no era perm\xc3\xa8s l'acc\xc3\xa9s de les dones a les universitats, per\xc3\xb2 Weierstrass va accedir a treballar amb ella en privat._NEWLINE_Aquesta col\xc2\xb7laboraci\xc3\xb3 fou profitosa i en aquella \xc3\xa8poca realitz\xc3\xa0 treballs d'import\xc3\xa0ncia sobre equacions diferencials en derivades parcials, funcions abelianes i la din\xc3\xa0mica dels anells de Saturn. Tots tres treballs li valgueren el doctorat -amb la distinci\xc3\xb3 summa cum laude- per la Universitat de G\xc3\xb6ttingen el 1874, que va haver d\xe2\x80\x99obtenir in absentia. _NEWLINE_Despr\xc3\xa9s de la mort del seu marit, el 1883 -del qual s\xe2\x80\x99havia separat el 1881-, particip\xc3\xa0 en el Set\xc3\xa8 Congr\xc3\xa9s de Ci\xc3\xa8ncies Naturals d'Odessa i accept\xc3\xa0 la invitaci\xc3\xb3 de G\xc3\xb6sta Mitag-Leffler\xc2\xa0per incorporar-se a la Universitat d'Estocolm, acabada de crear. La pla\xc3\xa7a com a docent, al principi no remunerada fins a comprovar la seva compet\xc3\xa8ncia, esdevingu\xc3\xa9 definitiva el 1884, en qu\xc3\xa8 va ser nomenada oficialment professora per un per\xc3\xadode de cinc anys. S'incorpor\xc3\xa0 aleshores tamb\xc3\xa9 a la direcci\xc3\xb3 de la prestigiosa revista Acta Mathematica. Durant aquest temps S\xc3\xb3fia va militar activament en els moviments socialistes, fet que li valgu\xc3\xa9 l'enemistat del professorat m\xc3\xa9s conservador. Fou tamb\xc3\xa9 l'\xc3\xa8poca en qu\xc3\xa8 escrigu\xc3\xa9 un important article sobre la rotaci\xc3\xb3 de cossos s\xc3\xb2lids respecte a punts fixos, que m\xc3\xa9s tard seria premiat per l'Acad\xc3\xa8mia de Ci\xc3\xa8ncies de Par\xc3\xads, l'any 1888. L\xe2\x80\x99any1889, per iniciativa de Txebixov,\xc2\xa0 Koval\xc3\xa9vskaia va ser nomenada membre de l'Acad\xc3\xa8mia Russa de les Ci\xc3\xa8ncies, la primera dona que hi era admesa._NEWLINE_Despr\xc3\xa9s d'un viatge per Fran\xc3\xa7a l'any 1891, mor\xc3\xad de pneum\xc3\xb2nia a Estocolm aquell mateix any.\n_START_SECTION_\nPremis\n_START_PARAGRAPH_\nEl 1888 obtingu\xc3\xa9 el Prix Bordin de l'Acad\xc3\xa8mia de Ci\xc3\xa8ncies Francesa en reconeixement a la seva investigaci\xc3\xb3 Sobre el problema de la rotaci\xc3\xb3 d'un cos s\xc3\xb2lid sobre un punt fix. L'excel\xc2\xb7l\xc3\xa8ncia del seu treball es va considerar tan excepcional que la dotaci\xc3\xb3 del premi es va incrementar de 3.000 a 5.000 francs \xc2\xabpel servei extraordinari prestat a la f\xc3\xadsica matem\xc3\xa0tica per aquest treball\xc2\xbb.\xc2\xa0 _NEWLINE_L'any seg\xc3\xbcent, l'Acad\xc3\xa8mia d'Estocolm li concedia un premi de 1.500 corones per dos articles m\xc3\xa9s en qu\xc3\xa8 prosseguia aquesta recerca.\n_START_SECTION_\nAportacions liter\xc3\xa0ries\n_START_PARAGRAPH_\nKoval\xc3\xa9vskaia tamb\xc3\xa9 va escriure obres no matem\xc3\xa0tiques, on aboc\xc3\xa0 el talent literari de la seva ment creativa i la diversitat dels seus interessos: _NEWLINE_Les seves mem\xc3\xb2ries, Records de la inf\xc3\xa0ncia, que es van editar despr\xc3\xa9s a Fran\xc3\xa7a, seguides d\xe2\x80\x99una biografia escrita per Anne Charlotte Leffler sobre els seus anys de maduresa, es publicaren el 1889 a Su\xc3\xa8cia amb el nom Les germanes Raievski.\xc2\xa0 _NEWLINE_Una noia nihilista (Nihilistka) \xc3\xa9s una novel\xc2\xb7la breu i fins a cert punt autobiogr\xc3\xa0fica, escrita el 1884 i publicada pels seus amics el 1892, despr\xc3\xa9s de la seva mort, amb el t\xc3\xadtol Vera Barantsova. Hi mostra el cam\xc3\xad de la noia russa envers el nihilisme i transmet l'atmosfera del moviment revolucionari dels anys de la seva joventut. Una jove Vera \xe2\x80\x93potser inspirada en Vera S. Gontxarova, que s'havia casat amb Isaac Pavlovsky-, despr\xc3\xa9s d'haver decidit dedicar la vida a les idees progressistes, es casa amb un nihilista condemnat a treballs for\xc3\xa7ats i el segueix fins a Sib\xc3\xa8ria per alleujar el seu dolor. Representa el comprom\xc3\xads en un m\xc3\xb3n que es mant\xc3\xa9 indiferent i esc\xc3\xa8ptic. _NEWLINE_Amb la seva amiga Anne Charlotte Leffler, germana de G\xc3\xb6sta Mittag-Leffler, va escriure La lluita per la felicitat. Dos drames paral\xc2\xb7lels (Kampen f\xc3\xb6r Lyckan, tva paralleldramer), signat per K. L.\xc2\xa0i editat a Estocolm el 1887. L\xe2\x80\x99obra representa el dest\xc3\xad d\xe2\x80\x99unes mateixes persones des de dos punts de vista oposats: com era o havia estat i\xc2\xa0 com hauria pogut ser. El doble pseud\xc3\xb2nim les inclo\xc3\xafa a totes dues, Korvin-Leffler:\xc2\xa0 \xc2\xabNo crec que dues amigues hagin gaudit tant de la m\xc3\xbatua companyia com nosaltres, i serem el primer exemple en la literatura de dues dones que col\xc2\xb7laboren\xc2\xbb. \xc2\xa0\n_START_SECTION_\nReconeixements arreu del m\xc3\xb3n\n_START_PARAGRAPH_\nEl \xc2\xa0Premi Kovalevskaya \xc3\xa9s un premi concedit des de 1992 pel Departament de Matem\xc3\xa0tiques de l'Acad\xc3\xa8mia de Ci\xc3\xa8ncies de R\xc3\xbassia, per resultats destacables en matem\xc3\xa0tiques._NEWLINE_Des de 1985, l\xe2\x80\x99AWM \xc2\xa0(Association for Women in Mathematics) organitza i patrocina els Sonia Kovalevsky Days (SK Days) a les facultats i universitats de tot el pa\xc3\xads. Consisteixen en un programa de tallers, xerrades i concursos de resoluci\xc3\xb3 de problemes per a estudiants de secund\xc3\xa0ria \xe2\x80\x95high school \xc2\xa0i middle school\xe2\x80\x95 i els seus professors, dones i homes, amb el prop\xc3\xb2sit d\xe2\x80\x99animar les dones joves a continuar el seu estudi de les matem\xc3\xa0tiques, i ajudar-les en les transicions entre les matem\xc3\xa0tiques de secund\xc3\xa0ria i de la universitat._NEWLINE_L\xe2\x80\x99AWM i la Societat de Matem\xc3\xa0tica Industrial i Aplicada (SIAM) celebren plegades des de 2003 la Confer\xc3\xa8ncia anual Sonia Kovalevsky per ressaltar importants contribucions de les dones a les matem\xc3\xa0tiques aplicades o computacionals._NEWLINE_La Fundaci\xc3\xb3 Alexander von Humboldt atorga des de 2002 un dels premis acad\xc3\xa8mics m\xc3\xa9s valuosos d'Alemanya amb el nom de S\xc3\xb3fia Koval\xc3\xa8vskaia. Els destinataris del premi, que pot ascendir fins als 1.65 milions d\xe2\x80\x99euros, poden treballar fins a cinc anys en projectes d'investigaci\xc3\xb3 en universitats alemanyes i conformar els seus propis grups de treball.\xc2\xa0 L\xe2\x80\x99objectiu \xc3\xa9s donar oportunitats i recursos als joves investigadors de tots els camps._NEWLINE_El 1985, \xc2\xa0Ann Hubner Koblitz i el seu marit Neal Koblitz van establir el Fons Koval\xc3\xa9vskaia, amb els drets d'autor de les vendes del seu llibre sobre la matem\xc3\xa0tica russa,\xc2\xa0per encoratjar i donar suport a les dones en pa\xc3\xafsos en desenvolupament, en els \xc3\xa0mbits de les ci\xc3\xa8ncies, les matem\xc3\xa0tiques, l\xe2\x80\x99enginyeria i la medicina."